Illum il-Kunsill adotta deċiżjoni biex jaħtar lil Petra Hielkema bħala l-president tal-Awtorità Ewropea tal-Assigurazzjoni u l-Pensjonijiet tax-Xogħol (EIOPA). Il-Kunsill adotta din id-deċiżjoni abbażi tal-lista mqassra ta' kandidati għall-pożizzjoni ta' president imfassla mill-bord ta' superviżuri tal-EIOPA u wara konferma mill-Parlament Ewropew. Bi qbil mal-EIOPA u mal-impjegatur attwali tagħha, De Nederlandsche Bank (il-bank ċentrali nazzjonali Netherlandiż), is-Sa Hielkema ser tassumi dan ir-rwol mill-1 ta' Settembru 2021 għal perjodu ta' ħames snin. Dan il-mandat jista' jiġi estiż darba. Kuntest L-EIOPA hija waħda mit-tliet awtoritajiet superviżorji finanzjarji Ewropej li jiffurmaw parti mis-sistema Ewropea ta' superviżjoni finanzjarja (SESF) introdotta fl-2010 biex tindirizza r-riskji li ħarġu mill-kriżi finanzjarja 2007-2008. Hija korp konsultattiv indipendenti għall-Kummissjoni Ewropea, il-Parlament Ewropew u l-Kunsill tal-UE. Il-missjoni tagħha hija li tipproteġi l-interess pubbliku billi tikkontribwixxi biex tiżgura l-istabbiltà u l-effettività tas-sistema finanzjarja għall-ekonomija, in-negozji u n-nies tal-UE. Din tintlaħaq bil-promozzjoni ta' qafas regolatorju sod għas-setturi tal-assigurazzjoni u tal-pensjonijiet tax-xogħol fl-Ewropa u bis-superviżjoni tagħhom. Curriculum Vitae Petra Hielkema bħalissa hija direttriċi għas-superviżjoni tal-assigurazzjonijiet fil-bank ċentrali Netherlandiż, fejn hija responsabbli għas-superviżjoni prudenzjali tas-settur tal-assigurazzjoni Netherlandiż. Hija għandha Master's Ewropew fil-liġi u fl-ekonomija u Master's fl-istudji Russi. CV ta' Petra Hielkema Din ir-riżorsa bħalissa hi disponibbli biss bil-lingwa jew il-lingwi li ġejjin: Regolament li jistabbilixxi l-EIOPA Ara l-paġna tal-laqgħa